CELEX: 32014R0182
Language: el
Date: 2013-12-17 00:00:00
Title: Κατ’ εξουσιοδότηση κανονισμός (EE) αριθ. 182/2014 της Επιτροπής, της 17ης Δεκεμβρίου 2013 , σχετικά με την τροποποίηση του παραρτήματος III του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων

27.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 57/1
            
         
      ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (EE) αριθ. 182/2014 ΤΗΣ ΕΠΙΤΡΟΠΉΣ
   
   της 17ης Δεκεμβρίου 2013
   σχετικά με την τροποποίηση του παραρτήματος III του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 του Συμβουλίου (1), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Το άρθρο 9 παράγραφος 1 του κανονισμού (ΕΕ) αριθ. 978/2012 θεσπίζει ειδικά κριτήρια επιλεξιμότητας για τη χορήγηση δασμολογικών προτιμήσεων στο πλαίσιο του ειδικού καθεστώτος κινήτρων για την αειφόρο ανάπτυξη και τη χρηστή διακυβέρνηση (ΣΓΠ+) στην αιτούσα χώρα. Για τον σκοπό αυτό, η χώρα αυτή πρέπει να θεωρείται ευάλωτη. Πρέπει να έχει επικυρώσει όλες τις συμβάσεις που περιλαμβάνονται στο παράρτημα VIII του κανονισμού ΣΓΠ, και στα πλέον πρόσφατα διαθέσιμα συμπεράσματα των οικείων οργάνων παρακολούθησης να μη διαπιστώνεται σοβαρή παράλειψη αποτελεσματικής εφαρμογής οποιασδήποτε από αυτές τις συμβάσεις. Σε σχέση με οποιαδήποτε από τις οικείες συμβάσεις, η χώρα δεν πρέπει να έχει διατυπώσει επιφύλαξη που να απαγορεύεται από την εν λόγω σύμβαση ή που, για τους αποκλειστικούς σκοπούς του άρθρου 9 του κανονισμού (ΕΕ) αριθ. 978/2012, να θεωρείται ασυμβίβαστη με το αντικείμενο και τον σκοπό της σύμβασης. Πρέπει να αποδέχεται χωρίς επιφυλάξεις τις απαιτήσεις υποβολής εκθέσεων που επιβάλλει κάθε σύμβαση, καθώς και τις δεσμεύσεις που αναφέρονται στο άρθρο 9 παράγραφος 1 στοιχεία δ), ε) και στ) του κανονισμού (ΕΕ) αριθ. 978/2012.
            
         
               (2)
            
            
               Μια δικαιούχος χώρα του ΣΓΠ που επιθυμεί να επωφεληθεί από το ΣΓΠ+ πρέπει να υποβάλει αίτηση συνοδευόμενη από ολοκληρωμένες πληροφορίες σχετικά με την επικύρωση των σχετικών συμβάσεων, τις επιφυλάξεις της και τις ενστάσεις προς αυτές τις επιφυλάξεις που είχαν διατυπωθεί από άλλα ενδιαφερόμενα μέρη σε ό,τι αφορά τη σύμβαση και τις δεσμεύσεις που αυτή συνεπάγεται.
            
         
               (3)
            
            
               Η Επιτροπή έχει τη δυνατότητα να εκδίδει μια κατ’ εξουσιοδότηση πράξη σύμφωνα με το άρθρο 290 ΣΛΕΕ για τη θέσπιση και τροποποίηση του παραρτήματος III προκειμένου να χορηγήσει το ΣΓΠ+, προσθέτοντας την αιτούσα χώρα στον κατάλογο των δικαιούχων χωρών του ΣΓΠ+.
            
         
               (4)
            
            
               Η Επιτροπή παρέλαβε αίτηση από τη Δημοκρατία του Ελ Σαλβαδόρ, τη Δημοκρατία της Γουατεμάλας και τη Δημοκρατία του Παναμά.
            
         
               (5)
            
            
               Η Επιτροπή εξέτασε τις αιτήσεις που υποβλήθηκαν σύμφωνα με τις διατάξεις του άρθρου 10 παράγραφος 1 του κανονισμού (ΕΕ) αριθ. 978/2012, και διαπίστωσε ότι οι εν λόγω χώρες πληρούν τα κριτήρια επιλεξιμότητας. Θα πρέπει, συνεπώς, να τους χορηγηθεί καθεστώς ΣΓΠ+ από την ημερομηνία έναρξης ισχύος του παρόντος κανονισμού και να τροποποιηθεί ανάλογα το παράρτημα III του κανονισμού (ΕΕ) αριθ. 978/2012.
            
         
               (6)
            
            
               Η Επιτροπή θα συνεχίσει να επανεξετάζει το καθεστώς επικύρωσης των σχετικών συμβάσεων και την αποτελεσματική εφαρμογή τους από τις δικαιούχους χώρες, καθώς και τη συνεργασία τους με τα σχετικά όργανα παρακολούθησης, σύμφωνα με το άρθρο 13,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι ακόλουθες χώρες και οι αντίστοιχοι αλφαβητικοί κωδικοί προστίθενται στις στήλες Β και Α, αντίστοιχα, του παραρτήματος III του κανονισμού (ΕΕ) αριθ. 978/2012:
   
      
                  «Ελ Σαλβαδόρ
               
               
                  SV
               
            
                  Γουατεμάλα
               
               
                  GT
               
            
                  Παναμάς
               
               
                  PA»
               
            
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Δεκεμβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 303 της 31.10.2012, σ. 1.